recursal/SuperWikiNEXT-32B huggingface dataset:
**Sebastian Bayer** (s. 11. kesäkuuta 1986 Aachen) on saksalainen pituushyppääjä.

Vuonna 2004 Bayer karsiutui alle 20-vuotiaiden MM-kilpailuissa. Vuonna 2005 hän voitti hopeaa alle 20-vuotiaiden EM-kilpailuissa. Göteborgin EM-kilpailuissa 2006 ja Pekingin olympialaisissa 2008 hän ei selviytynyt loppukilpailuun. 

Sisäratakauteen 2009 lähdettäessä Bayerin halliennätys pituushypyssä oli 788 cm. Torinon EM-hallikilpailuissa hän voitti Euroopan-mestaruuden. Hän hyppäsi kilpailussa ensimmäisellään oman ennätyksensä 829 cm, joka olisi jo riittänyt kilpailun voittoon. Viimeisellään hän hyppäsi voittotuloksen 871 cm, jolla rikkoi Yago Lamelan kymmenen vuotta vanhan Euroopan ennätyksen 15 senttimetrillä. Tulos oli kaikkien aikojen toiseksi paras sisäradoilla. Pidemmälle on hypännyt vain yhdysvaltalainen Carl Lewis, joka hyppäsi 879 cm vuonna 1984. 

Berliinin MM-kilpailuissa 2009 Bayer karsiutui loppukilpailusta tuloksella 798 cm. Viimeisen loppukilpailuun selviytyneen tulos oli 801 cm. Pariisin EM-hallikisoissa 2011 hän voitti Euroopan-mestaruuden tuloksella 816 cm. Daegun MM-kilpailuissa 2011 hän oli kahdeksas tuloksella 817 cm. Helsingin EM-kilpailuissa 2012 Bayer voitti Euroopan mestaruuden tuloksella 834 cm. Lontoon olympialaisissa hän sijoittui viidenneksi tuloksella 810. Hän karsiutui loppukilpailusta Göteborgin EM-hallikisoissa 2013. Moskovan MM-kilpailuissa hän oli yhdeksäs.

Saksan ulkoratojen mestaruuden Bayer on voittanut vuosina 2006, 2008, 2009, 2011 ja 2012, ja sisäratojen Saksan mestaruuden vuosina 2009, 2011 ja 2012. Ulkorataennätyksensä 849 cm hän hyppäsi Ulmissa heinäkuussa 2009.

Lähteet
-------

* Sebastian Bayer Kansainvälinen yleisurheiluliitto.  (englanniksi)
* MEN’s Summary - European Indoors Champs, Day THREE *iaaf.org*.  8.3.2009. IAAF. Viitattu 8.3.2009. (englanniksi)

### Viitteet

1. ↑  Sonninen, Antti-Pekka: Bayerin hurja hyppy toi mieleen jo Bob Beamonin  8.3.2009. Helsingin Sanomat. Viitattu 9.3.2009.
2. ↑  Landells, Steve: Event Report - Men's Long Jump - Qualification *berlin.iaaf.org*.  20.8.2009. IAAF. Viitattu 21.8.2009. (englanniksi)
3. ↑  Athletenportrait - Sebastian Bayer *leichtathletik.de*. leichtathletik.de. Viitattu 23.6.2012. (saksaksi)
4. ↑  Bayer repäisi hurjan loikan *mtv3.fi*.  4.7.2009. MTV3. Viitattu 5.7.2009.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Saksa

 |
|  |
| Henkilöt | 
* World Athletics
* Tilastopaja 🔒

 |

 |
**Ivo Josipović**, (s. 28. elokuuta 1957 Zagreb) on kroatialainen poliitikko, säveltäjä ja maansa kolmas presidentti vuosina 2010–2015. Josipović edusti poliitikkona Kroatian sosiaalidemokraattista puoluetta.

Josipović opiskeli oikeustieteitä ja valmistui maisteriksi vuonna 1985 ja tohtoriksi 1994. Lisäksi Josipović on opiskellut Zagrebin musiikkiakatemiassa. Ennen presidenttikauttaan Josipović toimi Kroatian parlamentin jäsenenä vuodesta 2003 lähtien.

Josipović voitti 32,4 prosentin ääniosuudella Kroatian presidentinvaalien ensimmäisen kierroksen 27. joulukuuta 2009. Josipovićin vastaehdokkaaksi vaalien toiselle kierrokselle tuli sitoutumaton Milan Bandić. Toinen kierros pidettiin 10. tammikuuta 2010. Josipović sai äänistä 60,29 % ja valittiin maansa kolmanneksi presidentiksi.

Josipović pyrki toisellekin presidenttikaudelle, mutta tammikuussa 2015 pidetty vaali ratkesi hänen vastaehdokkaansa Kolinda Grabar-Kitarovićin niukkaan voittoon.

Lähteet
-------

1. ↑  Ennakkosuosikki sai äänivyöryn Kroatiassa Yle Uutiset
2. ↑  Josipovic voitti Kroatian presidentinvaalit Yle Uutiset.
3. ↑  Grabar-Kitarovic elected Croatia's first woman president  12.1.2015. BBC. Viitattu 15.3.2015.

Aiheesta muualla
----------------

* Kuvia tai muita tiedostoja aiheesta **Ivo Josipović** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Alankomaat
* Puola

 |
|  |
| Taiteenala | 
* MusicBrainz

 |
|  |
| Muut | 
* Europeana
* IdRef

 |

 |
**Sebastiaan Bornauw** (s. 22. maaliskuuta 1999 Wemmel) on belgialainen jalkapalloilija, pelipaikaltaan keskuspuolustaja. Hän on pituudeltaan 191-senttimetrinen. Hän edustaa Saksan Bundesliigassa pelaavaa Kölniä.

Bornauw nousi Anderlechtin junioreista edustusjoukkueeseen kaudella 2018–2019. Hän pelasi Belgian liigassa 24 ottelua, joissa hän teki yhden maalin, ja Eurooppa-liigassa neljä ottelua. Elokuussa 2019 hän siirtyi saksalaisseura Kölniin. Hän pelasi kaudella 2019–2020 Bundesliigassa 28 ottelua, joissa hän teki kuusi maalia. Otteluistaan hän pelasi kaikki avauskokoonpanossa. Hän oli poissa yhdestä ottelusta varoitustilin täyttymisen vuoksi ja kahdesta ottelusta tultuaan Hoffenheimia vastaan toukokuussa pelatussa ottelussa ajetuksi suoraan ulos ottelun 26. minuutilla.

Bornauw on pelannut Belgian eri nuorisomaajoukkueissa yli 40 ottelua. Hän pelasi alle 17-vuotiaiden EM-kilpailuissa 2016 ja alle 21-vuotiaiden EM-kilpailuissa 2019.

Lähteet
-------

1. 1 2 3  Sebastiaan Bornauw Transfermarkt-sivustolla (englanniksi)
Ludwig Müller
**Johann Heinrich Ludwig Müller** (23. kesäkuuta 1883, Gütersloh, Saksan keisarikunta – 31. heinäkuuta 1945, Berliini, Saksa) oli entinen sotilaspastori, joka toimi Adolf Hitlerin neuvonantajana kirkollisasioissa ja kirkon sisäisen kansallissosialistisen "Saksalaisten kristittyjen uskonliikkeen" päämies. "Saksalaiset kristityt" olivat kansallissosialistisen puolueen peitejärjestö, joka tuki rodun ja kansallisuuden merkitystä ja hylkäsi rauhanaatteen.

Müller oli yhdistetty kansallissosialismiin jo 1920-luvulta lähtien ja vuonna 1933 hänet nimitettiin valtakunnanpiispaksi. Hän tuki revisionistista käsitystä arjalaisesta Jeesuksesta ja puhdisti kristillisyydestä pois viitteitä juutalaisuudesta. Monet protestantit suuttuivat hänen valinnastaan uudeksi valtakunnanpiispaksi, koska pitivät häntä poliittisesti motivoituneena. 

Hitlerin kiinnostus natsimieliseen kirkkoon kuitenkin kuihtui vuoteen 1937 mennessä, joten Müller yritti voittaa suosiotaan takaisin antamalla Gestapon valvoa kirkkoja ja nuorisotyö päätettiin alistaa Hitler-Jugendin toimintaan. Hitler-nuorten johtaja oli ateisti ja Müllerin natsimyönteisyyden edistäminen kirkon sisällä suututti entisestään protestantteja.

Hän oli vannoutunut natsi aina natsi-Saksan tappioon saakka, minkä jälkeen hän teki itsemurhan.

Aiheesta muualla
----------------

* Church in Nazi Germany (englanniksi)
* Protestant Church and the Third Reich (Arkistoitu – Internet Archive) (englanniksi)
* Natsit ja kirkko (Arkistoitu – Internet Archive)

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Alankomaat

 |
|  |
| Henkilöt | 
* Deutsche Biographie

 |
|  |
| Muut | 
* IdRef

 |

 |
**Marko Demidoff** (s. 10. elokuuta 1981 Espoo) on suomalainen fysioterapeutti, osteopaatti, koulutettu hieroja ja lähihoitaja. Lisäksi Demidoff opiskelee Jyväskylän ammattikorkeakoulussa ylempää korkeakoulututkintoa *Sport & Exercise Physiotherapy* -ohjelmassa.

Demidoff on luonut uraa fysioterapeuttina ja osteopaattina profiloitumisen lisäksi urheilufysioterapian parissa mm. PK-35 Vantaan naisten jalkapallojoukkueessa, joukkuevoimistelussa Olarin Voimistelijoissa, Futsalin U19-maajoukkueessa sekä Futsal Mad Maxissa. Lisäksi hän on Suomen Jalkapallofysioterapian yhdistyksen perustajäsen ja puheenjohtaja. 

Omalla urheilu-urallaan Demidoff on viisinkertainen suomenmestari kamppailulajeissa, joista häneltää löytyy myös musta vyö Taekwondossa sekä Hapkidossa. Kamppailulajeihin liittyen Demidoff esiintyi televisiossa Ennätystehdas-ohjelmassa vuonna 2006 näyttävällä hyppypotkusarjallaan. 

Lisäksi lapsuus- ja nuoruusvuosinaan Demidoff pelasi jalkapalloa FC Kasiysissä sekä FC Hongassa. 

Demidoff on myös julkaissut *Manuaalinen Terapia* -podcastia, jossa aihetta pyritään käsittelemään kriittisestä näkökulmasta. Tämän lisäksi hän on ollut vieraana muissa kuntoutusalan podcasteissa sekä luennoinut Suomessa ja ulkomailla erilaisista fysioterapiaan liittyvistä aiheista.
**Sebaceous adentis** (SA) on koirien perinnöllinen autoimmuuni-ihosairaus. Sitä esiintyy monilla koiraroduilla. SA aiheuttaa talirauhasten tulehtumisen, mistä seuraa rauhasten surkastuminen ja karvanystyn kuoleminen. SA aiheuttaa karvanlähtöä, ihon paksuuntumista, jatkuvia ihotulehduksia ja suomumaista hilseilyä. Tyypillistä on myös tunkkainen haju. SA tauti voidaan sekoittaa ruoka-aineallergiaan, sillä oireisiin liittyy kutinaa tai ihon hilseilyä.

SA:ta esiintyy eristysesti japanin- ja amerikanakitoilla, isovillakoirilla sekä vizsloilla.

Oireet ja eteneminen
--------------------

SA:ssa elimistön oma puolustusmekanismin hyökkäys kohdistuu talirauhasiin ja karvatuppiin aiheuttaen näihin autoimmuunitulehduksen. Tulehduksen seurauksena talirauhanen surkastuu ja karvanysty kuolee. Sairauden edetessä koiran karvapeite tuhoutuu. Sairaus on periytyvä, eikä siihen ole parannuskeinoa. Taudin eteneminen on yksilöllistä.

Hoito
-----

SA:han ei ole parantavaa hoitoa. Se ei ole kuolemaan johtava sairaus, vaan siitä kärsivä koira voi elää pitkänkin elämän.

Ennaltaehkäisy
--------------

Periytyvänä sairautena SA:ta voidaan ehkäistä välttämällä sitä periyttäneiden koirien ja niiden jälkeläisten käyttöä jalostuksessa. Kun SA:lle kehitetään luotettava DNA-testi, voidaan sairaus entistä paremmin jalostaa koirakannoista pois.

Saksalainen Göttingenin yliopisto kehittää DNA-testausmenetelmää SA:lle. Tässä pääosin Japanin kennelklubin (JKC) rahoittamassa tutkimuksessa on tähän mennessä selvinnyt, että SA on todennäköisesti kahden geenin ohjaama sairaus, joka periytyy resessiivisesti. Lisäksi koiranyksilön koko genomin uskotaan vaikuttavan sairastumiseen. Myös ympäristötekijöillä on vaikutusta: stressaava ympäristö sekä liikahygieeninen kasvuympäristö altistaa koiraa SA:lle.

Aiheesta muualla
----------------

* Sebaceous adenitis eli ihon talirauhastulehdus ja surkastuma koirilla (Arkistoitu – Internet Archive)
* SA - Sebaceous Adenitis, Laikajärjestön foorumi
Marko Haapapuro esiintymässä vuonna 2019
**Marko Tapio Haapapuro** (s. 8. toukokuuta 2005 Kolari) on suomalainen harmonikansoittaja. Hän on soittanut aktiivisesti vuodesta 2011 alkaen. Ensimmäinen esiintyminen hänellä oli 1.1.2012. Hän on voittanut kuusi kertaa Veikko Ahvenainen -harmonikkakilpailun oman sarjansa, sekä osallistunut Suomen Pelimannimestaruuskisoihin menestyksellä, 3. sija (2016), 1. sija (2017), 2. sija (2019). Haapapuro osallistui kesällä 2022 Kultainen Harmonikka -harmonikkakilpailuun tullen kolmannelle sijalle.

Haapapuro on tehnyt oman CD-levyn, joka äänitettiin marraskuussa 2018. Levy ilmestyi vuoden 2019 keväällä.

Haapapuroa opettaa harmonikansoiton opettaja Tapani Haapasaari. Levyprosessissa ja soitossa Haapapuroa on myös opastanut ja auttanut harmonikkataiteilija Veikko Ahvenainen.

Lähteet
-------

1. ↑  Kolarilainen Marko Haapapuro voitti pelimannimestaruuden *Lapin Kansa*.  2017. Viitattu 27.5.2020.
2. ↑  Leppäjärvi, Laura: Kul­tai­sen Har­mo­ni­kan prons­si­si­jan saa­vut­ta­nut Marko Haa­pa­pu­ro ihastui har­mo­nik­kaan jo kol­mi­vuo­tiaa­na – "Ky­sees­sä on mo­ni­puo­li­nen soitin, joka on laa­jen­ta­nut mer­kit­tä­väs­ti omaa mu­sii­kin ym­mär­rys­tä­ni" *Lapin Kansa*.  19.7.2022. Viitattu 27.2.2023.
3. ↑  Marko Haapapuro julkaisi ensilevynsä *Kuukkeli*. Viitattu 27.5.2020.
**Haitham Sukkarieh** (s. 1966 Irbid) on jordanialainen säveltäjä ja kapellimestari. Hän valmistui Kairon taideakatemian konservatoriosta vuonna 1992 opiskeltuaan siellä Aziz el-Shawanin johdolla. Hän sai sieltä myös filosofian tohtorin arvon vuonna 2011. Opintojensa tueksi hän sai stipendin kuningas Abdullah II:lta. Sukkariehin teoksia on esitetty Egyptissä, Jordaniassa ja Qatarissa. Hänen tuotantoonsa kuuluu muun muassa lukuisia orkesteriteoksia, pianosävellyksiä sekä elokuva- ja teatterimusiikkia.

Sukkarieh perusti Jordanian kansallisorkesterin Ammanissa vuonna 1997 ja otti hoitaakseen sen pääkapellimestarin tehtävät. Hän opetti sävellystä ja harmoniaa Jordanian musiikkiakatemiassa vuosina 1997–2003. Hän on toiminut myös Jordanian yliopiston apulaisprofessorina. Hän on esiintynyt luennoitsijana tutkimusseminaarissa Isossa-Britanniassa.

Lähteet
-------

1. 1 2  The Living Composers Project: Haitham Sukkarieh
2. ↑  ResearchGate: Haitham Sukkarieh (Arkistoitu – Internet Archive)
3. ↑  University College London: The development of contemporary Arabic music and teaching western music in Jordan
**Bruno Bini** (s. 1. lokakuuta 1954) on ranskalainen jalkapallovalmentaja ja entinen keskikenttäpelaaja. Syyskuusta 2015 lähtien hän on toiminut Kiinan naisten jalkapallomaajoukkueen päävalmentajana.

Ura
---

Binin pelaajaura jäi suhteellisen vaatimattomaksi. Hän pelasi ammattilaistasolla vuosina 1972–1976 edustaen muun muassa Toursia ja Nancya. Hän jatkoi uraansa vielä amatööritasolla vuoteen 1981 saakka.

Pelaajauransa jälkeen Bini toimi Ranskan jalkapalloliiton palveluksessa tyttöjen maajoukkueiden valmennuksessa 1993–2004. Helmikuussa 2007 hän nousi Ranskan naisten jalkapallomaajoukkueen uudeksi päävalmentajaksi. Binin johdolla Ranska eteni historiallisesti puolivälieriin EM-kisoissa 2009. Kaksi vuotta myöhemmin Ranskan naiset tekivät historiaa MM-kisoissa 2011 etenemällä aina välieriin saakka. Historiallinen mitali jäi saamatta, kun Ruotsi oli pronssiottelussa vahvempi maalein 2–1. Sijoitus oli kuitenkin Ranskan historian paras. Lontoon olympialaisissa 2012 Ranskan kohtalona oli samoin jääminen neljänneksi, tällä kertaa pronssiottelussa tuli tappio Kanadalle. Binin johdolla Ranska selvisi kaikkiin naisten arvokisoihin ja vakiinnutti paikkansa naisjalkapallon kärjessä, vaikka mitali jäikin ottamatta. Bini päätti uransa *Les Bleuesin* peräsimessä EM-kisoihin 2013, joissa alkulohkonsa voittanut Ranska putosi puolivälierissä Tanskalle.

Syyskuussa 2015 Binistä tuli Kiinan naisten jalkapallomaajoukkueen päävalmentaja.

Meriitit
--------

* Naisten U19 Euroopan mestaruus: 2003
* Naisten MM-neljäs: 2011
* Naisten EM-puolivälierät (2): 2009, 2013

Lähteet
-------

1. ↑  Foot -Bleues - Bruno Bini remplace Loisel
2. ↑  Japan claim maiden title (Arkistoitu – Internet Archive)
3. ↑  FOOTBALL WOMEN
4. ↑  Denmark down favourites France on penalties
5. ↑  Bergeroo remplace Bini
6. ↑  Bruno Bini nouveau sélectionneur de l'équipe de Chine féminine (off.)


|  |  |  |
| --- | --- | --- |
| Edeltäjä:**Élisabeth Loisel** | **Ranskan naisten jalkapallomaajoukkueen päävalmentaja**2007–2013 | Seuraaja:**Philippe Bergeroo** |

|  |  |  |
| --- | --- | --- |
| Edeltäjä:**Hao Wei** | **Kiinan naisten jalkapallomaajoukkueen päävalmentaja**2015– | Seuraaja:**–** |

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Israel
* Yhdysvallat

 |

 |
**Jack the Stripper** eli "Riisuja-Jack" oli lempinimi tuntemattomalle sarjamurhaajalle, joka muistetaan Lontoossa vuosina 1964–1965 tapahtuneista "alastonmurhista". Nimi on väännös Jack the Ripperistä eli Viiltäjä-Jackistä.

Hänen uhrinsa olivat Viiltäjä-Jackin uhrien tavoin prostituoituja. Hän murhasi kuusi, ehkä jopa kahdeksan prostituoitua ja heitti heidän ruumiinsa Thamesiin. Naisilta oli pyydetty suuseksiä, jonka aikana heidät oli kuristettu. Murhia ei ikinä saatu selvitettyä.

Urbaanilegendan mukaan naiset oli tukehdutettu murhaajan peniksellä, mutta tätä pidetään kuitenkin nykyisin yleisesti satuna. Alfred Hitchcockin elokuva *Frenzy* on ilmeisesti tehty pitkälti tapauksen inspiroimana.

Aiheesta muualla
----------------

* Crime Library article on the Stripper killings (Arkistoitu – Internet Archive) (englanniksi)
* Stewart Home names suspect put forward in new book and criticises this 'new' theory (englanniksi)
* Article on Jack the Stripper at Murder in the UK (Arkistoitu – Internet Archive) (englanniksi)
* Another article on Jack citing evidence for the modus operandi (englanniksi)
* Casebook Jack the Ripper board on the Stripper killings (englanniksi)
* Time magazine article on the Stripper killings (englanniksi)
**Henrik Otto Weckström** (23. huhtikuuta 1921 Kirkkonummi – 22. helmikuuta 1987 Porvoo) oli suomalainen yritysjohtaja, joka sai liikenneneuvoksen arvonimen.

Weckströmin vanhemmat olivat rovasti Otto Leonard Weckström ja Helmi Amanda Wilhelmina Stjernberg ja puoliso vuodesta 1945 Märta Maj-Brit Virtanen. Weckström kävi ruotsinkielisen kauppakorkeakoulun ja osallistui jatkosotaan, jossa hän haavoittui kolme kertaa ja jäi sotainvalidiksi. Vuonna 1948 hänestä tuli appensa omistaman Autokoriteollisuus-yrityksen apulaisjohtaja, mutta jo vuonna 1950 osakas Helsinki-Maaseutu-Liikenne -yhtiöön. Hän oli myös perustamassa sen itsenäistä tytäryhtiötä Helsingin Paikallislinjoja vuonna 1957. Vaikka Weckström luopui osakkuudestaan Helsinki-Maaseutu-Liikenne-yhtiössä vuonna 1963, hän oli yhtiön toimitusjohtaja vuoteen 1968 asti. Vuodesta 1964 Weckström toimi myös Liikenne- ja Tolkkis Auto -yhtiöiden toimitusjohtajana ja johti myöhemmin sekä Sipoon Liikennettä että Hakunilan Liikennettä. Eläkkeelle vuonna 1981 jäänyt Weckström sai liikenneneuvoksen arvonimen vuonna 1974. Liikkeenjohdon toimiensa ohella hänellä oli useita asiantuntija- ja luottamustehtäviä.

Lähteet
-------

1. 1 2  Henrik Weckström *Biografiasampo*. Viitattu 10.6.2022.
2. ↑  Kuolleita. Liikenneneuvos Henrik Weckström. *Helsingin Sanomat*, 26.2.1987, s. 16.
**Määriläiset** ovat länsislaavilainen kansa, joista valtaosa asuu Tšekkiin kuuluvalla Määrin alueella. Vuoden 2011 väestönlaskennan mukaan Tšekissä asui 630 897 määriläistä, kun vielä vuoden 1991 väestönlaskennan mukaan heitä oli 1 363 000. Valtaosa on muuttanut kansallisuudekseen "tšekki". Määriläisen kulttuurin keskuksena on pidetty Määrin pääkaupunkia Brnoa.

Historia
--------

Määriläiset mainitaan kansana ensimmäisen kerran vuonna 822 kirjoitetuissa annaaleissa. Nimensä he saivat Moravajoesta. Yleisempää vielä tuohon aikaan oli kuitenkin viitata Määrin alueen asukkaisiin nimityksellä *sloveenit*. Määriläiset yhdistivät Määrin, Böömin, Silesian, Etelä-Puolan ja Pohjois-Unkarin Suur-Määriksi kutsutuksi valtakunnaksi. Valtakunnan uskonnoksi tuli 800-luvulla katolilaisuus. Unkarilaiset tuhosivat Suur-Määrin 900-luvun alussa, ja saksalaiset ajoivat heidät pois. Sen jälkeen aluetta hallitsivat Böömin kuningaskunta ja Habsburgit. Määrissä hallitseva yläluokka puhui saksaa ja kaupunkien asukkaat olivat pääasiassa saksalaisia. Maaseutu oli puolestaan slaavilaisten asuttama.

1800-luvulla syntyi kansallistunteen kasvun myötä ajatus määriläisistä ja tšekeistä yhtenä kansana. Tšekkoslovakian itsenäistyttyä poliitisesti hallitsevaksi luokaksi nousivat tšekit. Määrissä oli edelleen saksalainen yläluokka. Määristä ja Tšekin Sleesiasta tehtiin omat hallinnolliset alueensa. Vuonna 1938 natsi-Saksa miehitti Tšekin ja Slovakia julistautui itsenäiseksi. Määrin alue selvisi toisesta maailmansodasta muuhun Eurooppaan verrattuna vähillä aineellisilla vahingoilla. Kommunistihallinnon aikaan määriläiset eivät kannattaneet yhtä radikaaleja uudistuksia kuin tšekit, vaan olisivat tyytyneet kansallisiin uudistuksiin koko järjestelmän uudistamisen sijasta. 1980-luvun lopulla Määrissä nousi alueen itsehallintoa ja jopa itsenäisyyttä vaativia poliitisia liikkeitä. 1990-luvun puolivälissä Brnossa ja muissa suurissa Määrin kaupungeissa oli massamielenosoituksia, mutta liikehdintä rauhoittui myöhemmin.

Lähteet
-------

1. ↑  K moravské národnosti se při sčítání přihlásilo přes půl miliónu lidí tiscali.cz.  Arkistoitu 26.12.2015. Viitattu 13.11.2012. (tšekiksi)
2. 1 2  James Minahan: *Encyclopedia of the Stateless Nations*. Greenwood Publishing Group, 2002. ISBN 0313316171. (englanniksi)
SS Palo Alto vuonna 2013.
**SS Palo Alto** oli betonirunkoinen höyrylaiva, joka valmistui ensimmäisen maailmansodan päättyessä, ja laskettiin vesille 29. toukokuuta 1919. Alus ei kuitenkaan ehtinyt mukaan sotatoimiin. Aluksen sisaralus oli SS Peralta.

Alus säilöttiin Kalifornian Oaklandiin aina vuoteen 1929 saakka, jolloin Cal-Nevada Company osti aluksen ja hinautti sen Seacliff State Beachille Aptosiin, jossa se kunnostettiin huvialukseksi. Alukselle rakennettiin mm. tanssilattia, kahvila ja uima-allas. Alus upotettiin matalaan veteen siten, että sen köli asettui tukevasti pohjaa vasten, ja laituri rakennettiin laivan vierelle.

Aluksen ostanut yhtiö meni konkurssiin vuonna 1931, ja kunnossapidon puutteen vuoksi alus katkesi keskeltä. Alus riisuttiin kaikesta arvokkaasta ja jätettiin paikalleen kalastuslaituriksi. Lopulta rungon kunto pääsi niin huonoksi, ettei alus kelvannut edes laituriksi. Laituri suljettiin, ja alus jäi hylyksi Seacliff Beachille, jossa se toimii keinotekoisena riuttana.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **SS Palo Alto**.
* ConcreteShips.org — *Palo Alto*
* California State Parks *— Palo Alto*
* *Palo Alton* rakennushistoriaa (Arkistoitu – Internet Archive)

* *Forever Facing South, The story of the S.S. Palo Alto "The Old Cement Ship" of Seacliff Beach* ISBN 0-9617681-3-4
* Terraserver — ilmakuva *Palo Altosta*
* Google Maps
**Perinnöllinen monarkia** on monarkian muoto, jossa kruunu siirtyy hallitsijaperheen jäseneltä toiselle. Esimerkiksi kuninkaan tai kuningattaren kuollessa tai luopuessa kruunusta muusta syystä siirtyy valta seuraavalle sukupolvelle. Uusi hallitsija valitaan jonkin käytännön mukaisesti entisen hallitsijan lasten joukosta. Lapsen kuollessa valta siirtyy tämän lapselle tai jos lapsia ei ole, veljelle, sisarelle, veljenpojalle, serkulle tai muulle sukulaiselle. Perinnöllisissä monarkioissa kruununperimysjärjestys säädetään yleensä lailla. Nykyisin yleisin valintatapa pohjautuu jollain tapaa esikoisuuteen, mutta aiemmin on käytetty myös muita valintaperusteita.*lähde?*

Periytyvissä monarkioissa on ollut eroavaisuuksia sen suhteen ovatko tyttäret tasa-arvoisia poikien kanssa.*lähde?*

Katso myös
----------

* Kruununtavoittelija
* Perimyssota

Lähteet
-------

1. ↑  Filosofia: monarkia *Tieteen termipankki*. Viitattu 3.5.2023.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Hereditary monarchy
**Hongkong** oli Helsingin Ullanlinnan Sirpalesaaressa sijainnut hökkelikylä, jossa majaili paikallisia kalastajia. Nimensä se oli saanut Kiinassa sijaitsevan Hongkongin mukaan, joka samaan tapaan oli joskus historiassaan rakennettu osittain meren päälle ja paalujen varaan.

Hongkongin synty on hämärän peitossa. *Helsingin Sanomat* kertoo, että "Sirpalesaaren varhaisissa vaiheissa saari oli kalastajien kiinteästi asuttama". Se on ollut olemassa vähintään vuosikymmeniä, kunnes se vuonna 1985 purettiin pois.

Hongkong koostui "sään pieksemistä, harmaasta laudasta kyhätyistä majoista, jotka seisoivat veden tuntumassa sikin sokin". Mökit oli rakennettu osittain paalujen varaan laiturin päälle. Niiden sivut olivat parin–kolmen metrin mittaisia. Alun perin Hongkongin majat olivat kalastusvälineitten säilyttämistä varten, mutta vuosien saatossa moni kalastaja muutti sinne kesäkaudeksi, ja jokunen myös talveksi. Naapureina kalastajilla oli vuodesta 1961 lähtien Suomalainen pursiseura.

Lähivesiltä sai ainakin ahventa, ja syksyisin myös lohta. Kopeille pääsi vain veneillä, sillä vesiväylät olivat ahtaita ja alueella oli useita aallonmurtajia. On arveltu, että kalastuksen lisäksi Hongkongissa olisi harjoitettu alkoholin epävirallista myyntiä.

Hongkongin kuuluisinta asukasta, jonka kaikki tiesivät, mutta jota kukaan ei tuntenut, kutsuttiin nimellä Kolumbus. Hän asui katetussa soutuveneessä kesät talvet. Veneen pituus oli viisi metriä. Yleensä se sijaitsi Liuskasaaren puolella HSS:n aallonmurtajan päässä. Kolumbus asui veneessään vielä 1970-luvun lopulla.

Hongkongia vaadittiin purettavaksi Helsingin olympialaisten aikaan vuonna 1952, sillä purjehduskilpailuja järjestettiin muun muassa Liuskasaaren edustalla. Kaupunginjohtaja Erik von Frenckell oli tähän todennut, että "vain kuolleen ruumiini ylitse". Lopulta hökkelit purettiin vuonna 1985. Suomalaisen pursiseuran kommodori Kai Kuusi sanoo, että kyseessä oli "kulttuuriraiskaus" ja antaa ymmärtää, että alue voisi nykyään olla kulttuurihistoriallisesti arvokas paikka. Nimi Hongkong on noussut uudelleen esiin, koska kaupungin nimitoimikunta pohtii alueen nimistöä. Kai Kuusen mukaan Hongkong olisi sopiva nimi alueelle rakennettavalle uudelle aallonmurtajalle.

Lähteet
-------

1. 1 2 3 4 5 6  Emilia Kangasluoma: Ullanlinnan Hongkong kuihtui ja lopulta katosi.  *Helsingin Sanomat*, 7.6.2020, s. A 22–23. Helsinki:  Sanoma Oyj. Artikkelin verkkoversio. Viitattu 8.6.2020.
Mättäitä
**Mätäs** tarkoittaa yleiskielessä pientä, pehmeää maanpinnan osaa, joka ulottuu ympäristöään ylemmäksi. Tällainen pieni maan kohoama voi olla esimerkiksi heinä- tai sammalkasvuston muodostama tai vaikkapa puolukkamätäs.

Kasvitieteessä mätäs tarkoittaa joillekin monivuotisille heinämäisille kasveille tyypillistä kasvumuotoa, jossa on vierekkäin useita lyhyestä maavarresta haarautuneita ilmaversoiksi kasvaneita haaroja. Kyseessä on sympodiaalinen haarautumistyyppi, jossa päärangan tilalle ajoittain kasvaa nuorempi haara. Mättäässä siis pystyjuurakko haaroo sympodiaalisesti. *Tuppaiksi* nimitetään tiiviitä mättäitä, jollaisia esiintyy jäkälillä ja tupasvillalla. Mätäs-nimitystä käytetään myös samannäköisistä sammalkasvustoista. Kasvin luokittelu mätästäväksi tai sellaiseksi, jolla on runsashaarainen, vaakasuora maaverso, on melko suhteellista.

Lähteet
-------

1. 1 2  *Spectrum,* WSOY 1976–1983, ISBN 951-0-07239-7.
2. 1 2  *Iso tietosanakirja,* WSOY 1995–1997, ISBN 951-0-20153-7.
3. 1 2  *Uusi tietosanakirja,* Tietosanakirja oy 1960–1966.
4. ↑  Rauno Tirri et al.: *Biologian sanakirja,* Otava 2003, ISBN 951-1-17618-8, hakusanat mätäs ja sympodiaalinen.
**Maj-Lis Rosenbröijer** (o.s. Backman, 4. helmikuuta 1926 Loviisa – 11. marraskuuta 2003 Tapiola, Espoo) oli suomalainen maisema-arkkitehti

Hän opiskeli Helsingin yliopiston maatalous-metsätieteellisessä tiedekunnassa ja jatkoi opintojaan Kööpenhaminan taideakatemiassa. Hän voitti 1960-luvun taitteessa Helsingin Alppilaan rakennetusta puistosta järjestetyn suunnittelukilpailun. Vuodesta 1970 puisto on tunnettu nimellä Lenininpuisto. 1960-luvulla hän suunnitteli myös Naantalin Kultarannan puutarhan kunnostuksen ja laajennuksen, ja Saimaan kanavan rajanylityspaikan.

Hän on myös tehnyt yhteistyötä arkkitehtien ja Raili ja Reima Pietilän kanssa. Hänen suunnitelmiaan ovat Suomen New Delhin -suurlähetystön puutarha sekä Mäntyniemen puutarha. Hänen myöhäisimpiä töitään oli Nokia Oy:n pääkonttorin maisemointi Espoon Keilaniemessä.

Hänen puolisonsa vuodesta 1953 oli diplomi-insinööri Lars-Magnus Rosenbröijer. Heillä oli ainakin yksi lapsi.

Julkaisuja
----------

* Rosenbröijer Maj-Lis - Ahmavaara Anna-Liisa: *Pihoja ja puutarhoja*. Otava, 1968.

Lähteet
-------

1. 1 2  *Finlands ridderskaps och adels kalender* 1956, sivu 358
2. 1 2 3 4  Guri Vallevik Håbjørg: Maj-Lis Rosenbrøijer.  *Arkitektnytt*, 2004, nro 01. Artikkelin verkkoversio.  (norjaksi) (Arkistoitu – Internet Archive)
3. ↑  Raili Pietilä: Arkkitehtuuri Suomen suurlähetystö, New Delhi. Viitattu 6.11.2008.
4. ↑  Roger Connah, toimittanut: "Arkkitehti Raili Pietilän kuvaus Mäntyniemestä", *Mäntyniemi*. Valtion painatuskeskus, 1994. Teoksen verkkoversio (viitattu 6.11.2008). [vanhentunut linkki]

Aiheesta muualla
----------------

* Maj-Lis Rosenbröijerin muistokirjoitus Helsingin Sanomissa[vanhentunut linkki]
* Trädgårdsarkitekt Maj-Lis Rosenbröijer – Yle Arkivet
* Maj-Lis Rosenbröijer – Suomen rakennustaiteen museo
* Maj-Lis Rosenbröijer, Piirustuskokoelman luettelointi, Puutarhataiteen seura ry.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Kansalliset | 
* Suomi (KANTO)

 |

 |
**Smithin pilvi** on tähtienvälinen vetykaasupilvi, joka sijaitsee Kotkan tähdistön suunnalla. Sen löysi Leidenin yliopiston tähtitieteen opiskelija Gail Brieger (o.s. Smith) vuonna 1963. Pilven massa vastaa noin miljoonaa Auringon massaa, ja kooltaan se on 11 000 × 2 500 valovuotta. Se on siis kääpiögalaksin kokoluokkaa. Pilvi sijaitsee noin 8 000 valovuoden päässä Linnunradasta ja lähestyy sitä 240 kilometrin sekuntivauhdilla. Pilvi ei näy paljain silmin, mutta jos näkyisi, sen kulmaläpimitta olisi 10−12 astetta.

Pilvi lähestyy Linnunrataa suurella nopeudella, ja törmännee siihen 20−40 miljoonan vuoden kuluttua. Se on todennäköisesti törmännyt Linnunrataan jo kerran 70 miljoonaa vuotta sitten. Sen pysymistä kasassa on selitetty sillä, että pilvessä olisi suuria määriä (jopa 100 miljoonan Auringon massan verran) pimeää ainetta. Pilvi saattaisi siis olla ns. pimeä galaksi.

Hubble-avaruusteleskoopin mittausten mukaan pilven alkuainekoostumus on samankaltainen kuin Linnunradan kiekossa noin 40 000 valovuoden päässä galaksin keskustasta.

Lähteet
-------

1. 1 2 3  Shaga, David: Giant gas cloud to crash into our galaxy *New Scientist*.  11.1.2008. Viitattu 2.11.2013. (englanniksi)
2. 1 2  Nummila, Sakari: Valtava pimeän aineen pilvi on törmäämässä Linnunrataan *Tähdet ja avaruus*.  29.11.2009. Viitattu 2.11.2013.
3. ↑  Valtava kaasupilvi on palaamassa takaisin Linnunrataan *www.avaruus.fi*. Viitattu 31.1.2016.

Aiheesta muualla
----------------

* BBC News: Huge gas cloud will hit Milky Way

  

Kotkan tähdistö (Aquila) » luettelo tähdistä, luokka

|  |  |
| --- | --- |
| Tähdet | Altair, γ Aql, ζ Aql, θ Aql, δ Aql, λ Aql, β Aql, η Aql, ε Aql, 12 Aql, 71 Aql, ι Aql, μ Aql, ν Aql, ξ Aql, 69 Aql, 70 Aql, κ Aql, ρ Aql, 26 Aql, 4 Aql, 36 Aql, 18 Aql, 23 Aql, 37 Aql, ο Aql, 21 Aql, 31 Aql, σ Aql, 19 Aql, 11 Aql, ω1 Aql, χ Aql A, φ Aql, FF Aql, 20 Aql, 51 Aql, 14 Aql, 15 Aql, 66 Aql, 42 Aql, 27 Aql, τ Aql, 28 Aql, 62 Ser, 22 Aql, 58 Aql, V1291 Aql, 45 Aql, 62 Aql, π Aql B, 57 Aql A, 14 Sge, π Aql, 56 Aql, 35 Aql, 5 Aql, υ Aql, 10 Aql, 64 Aql, QS Aql, ω2 Aql, 8 Aql, R Aql, V923 Aql, 68 Aql, ψ Aql, 46 Aql, V450 Aql, U Aql, V1472 Aql, V1401 Aql, 24 Aql, V Aql, V1339 Aql, 57 Aql B, TT Aql, HD 183263, HD 192263, HD 231701, V603 Aql, χ Aql B |
| Eksoplaneetat | HD 183263 b, HD 231701 b |
Maja Genetz
**Flora Maria (Maja) Genetz** (1901 Viipuri – 1970) oli suomalainen yritysjohtaja ja kauppaneuvos.

Maja Genetzin vanhemmat olivat eversti Olli Valter Genetz ja Sigrid von Pfaler. Genetz tuli ylioppilaaksi 1920 ja teki opintomatkoja Ruotsiin ja Saksaan. Hän toimi Nikolajeff Oy:n konttoripäällikkönä 1929, myyntipäällikkönä 1930, apulaisjohtajana 1934 ja toimitusjohtajana vuodesta 1948. Tätä tehtävää hän hoiti vuoteen 1959 asti. Genetz oli yksi Työmaahuolto Oy:n perustajista 1944. Hän oli Lotta Svärd -järjestön keskusjohtokunnan jäsen 1938–1944, muonitusjaoston päällikkö 1930-luvulla ja sota-aikana rajatoimiston johtaja. Hän organisoi sotien jälkeen myös Suomen Naisten Huoltosäätiön toimintaa ja vastasi muun muassa Helsingin olympialaisten ruokatarjoilusta. Kauppaneuvoksen arvo hänelle myönnettiin 1954. Genetz toimi vielä 1960–1970 tukkuliike Suuros Oy:n toimitusjohtajana.

Lähteet
-------

1. 1 2 3  L. Arvi P. Poijärvi, Ilmari Havu, Mauno Jääskeläinen (toim.): *Kuka kukin on (Aikalaiskirja). Henkilötietoja nykypolven suomalaisista 1950*, s. 125. Helsinki: Kustannusosakeyhtiö Otava, 1949.
2. 1 2 3  Maja Genetz – lottien talousnero. Naiten ääni -hanke. Suomi 100. Viitattu 29.6.2018.
**Camilla** (oik. **Camilla Ståhle**, s. 18. helmikuuta 1950, Koskenkylä, Pernajan pitäjä) on suomalainen laulaja. Hän aloitti keikkailun laulajana 1970-luvun puolivälissä ja pääsi levyttämään Finnscandian Hi-Hat-merkille vuonna 1978. Silloin julkaistiin single "Tien selvemmin nään"/"Vie vain". Ensimmäisen kappaleen teki tunnetuksi Anna Eriksson versioidessaan sitä vuonna 2002. Camilla osallistui Syksyn Säveleen vuonna 1978, mutta sai ainoastaan balladinsa "Vain muuan mies" *Syksyn Sävelen satoa* -kokoelmalevylle. Camillan soolouran ainoa albumi *En unta saa* ilmestyi vuonna 1981.

Iskelmäuransa jälkeen Camilla on toiminut kuvamataidonopettajana. Hän on laulanut muun muassa yhtyeissä Doctor Music, Trio Ilcama ja Laulu- ja soitinyhtye Ellipsi.

Diskografia
-----------

* *En unta saa*  (Hi-Hat, 1981)
* *Håll i hatten*  (Rec Time Studio, 1982) (Doctor Musicin kanssa)
* *Kahvila hyvin täysi*  (Pyramid, 1989) (Laulu- ja soitinyhtye Ellipsin kanssa)

Lähteet
-------

1. 1 2  Tony Latva, Petri Tuunainen: *Iskelmän tähtitaivas*, s. 44-45. WSOY, 2004. ISBN 951-0-27817-3.

Aiheesta muualla
----------------

* Esittely HELY ry:n sivuilla

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
**Marko Granholm** (s. 12. marraskuuta 1970 Kangasala) on suomalainen entinen jalkapalloilija. Hän oli pelipaikaltaan keskuspuolustaja tai laitapuolustaja.

Granholm on Tampereen Pallo-Veikkojen kasvatti. Hän nousi 17-vuotiaana TPV:n avauskokoonpanoon vasempana laitapuolustajana I divisioonassa 1988, esiintyen kaikissa paitsi yhdessä sarjaottelussa kauden aikana. TPV:n pudottua II divisioonaan Granholm jatkoi seurassa kahden kauden ajan, kunnes siirtyi 1991 sarjatasoa ylemmäs Pallo-Iiroihin. Vietettyään yhden vuoden Raumalla Granholm palasi kaudeksi 1992 takaisin I divisioonaan nousseen TPV:n riveihin. Hän pelasi jälleen yhtä vaille jokaisessa sarjaottelussa TPV:n noustessa heti ensimmäisellä yrittämällään Veikkausliigaan.

Ensimmäisellä pääsarjakaudellaan Granholm oli TPV:n eniten otteluita pelannut pelaaja. Kaudella 1994 hän kellotti joukkueen toiseksi suurimman minuuttimäärän tamperelaisten voittaessa yllätysmestaruuden vasta toisella liigakaudellaan. Kolmas vuosi pääsarjassa päättyi kuitenkin pettymykseen TPV:n pudotessa sarjatasoa alemmaksi. Granholm jatkoi tärkeänä pelaajana Ykkösessä kolmen kauden ajan ja pelasi vielä TPV:n toistaiseksi viimeisellä liigakaudella 1999 kaikki ottelut joukkueen sijoittuessa viimeiseksi. Yhteensä pääsarjatasolla Granholm esiintyi 114 kertaa.

Granholm edusti Suomen poikamaajoukkueita yhteensä 17 kertaa vuosina 1986–1990.

Saavutukset
-----------

* Suomen mestaruus 1994

Lähteet
-------

1. 1 2  Marko Granholm *veikkausliiga.com*. Veikkausliiga Hall of Fame. Viitattu 21.12.2014.
2. ↑  Lahtinen, Esko S. – Malmberg, Kirsti – Soininen, Heidi: *Jalkapallokirja 1995*, s. 155. Suomen Palloliitto, 1995. ISSN 0787-7188.
3. ↑  Lahtinen, Esko S. – Malmberg, Kirsti – Soininen, Heidi: *Jalkapallokirja 1995*, s. 154. Suomen Palloliitto, 1995. ISSN 0787-7188.
4. ↑  Soininen, Heidi: *Jalkapallokirja 2013*, s. 120. Helsinki: Suomen Palloliitto, 2013. ISSN 0787-7188.
La Rambla mereltä päin kuvattuna
Joan Mirón mosaiikki La Ramblalla
**La Rambla** on Barcelonan pääkatu. Se koostuu useista peräkkäisistä *Rambla*-nimisistä kaduista, minkä vuoksi sitä kutsutaan myös monikollisella nimellä *Les Rambles* (esp. *Las Ramblas*). La Rambla alkaa Plaça de Catalunya -aukiolta ja päättyy merenrannalle Port Vell -satamaan. Kadun keskiosa on leveää kävelykatua. Se on 1,2 kilometriä pitkä.

La Ramblalla on paljon ravintolaterasseja, kioskeja, katukauppiaita ja katuesiintyjiä kuten ihmispatsaita, minkä vuoksi se on suosittu turistikohde. Sen varrella on myös useita tunnettuja rakennuksia, kuten Liceu-oopperatalo, La Boqueria -kauppahalli ja Palau Güell.

Lähteet
-------

1. 1 2  Peter Forsberg: Barcelona: Rakennuksia ja maamerkkejä *Pieni matkaopas*. Viitattu 30.5.2012.
2. ↑  La Rambla *Apartments and rooms in Barcelona*. Viitattu 30.5.2012. [vanhentunut linkki]

Aiheesta muualla
----------------

* La Rambla *A View on Cities*. Viitattu 30.5.2012.

* Kuvia tai muita tiedostoja aiheesta **La Rambla** Wikimedia Commonsissa
**Mike** (1945–1947) oli kukko, joka eli 18 kuukauden ajan ilman päätä.

Maanantaina 10. syyskuuta vuonna 1945 maanviljelijä Lloyd Olson Fruitassa, Coloradon osavaltiossa Yhdysvalloissa oli kutsunut anoppinsa päivälliselle. Olson meni vaimonsa kehotuksesta tappamaan kanaa ruuaksi, mutta yrittäessään katkaista 5 ja puolen kuukauden ikäisen Mike-kukon kaulaa hän epäonnistui, ja jäljelle jäi toinen korva sekä osia aivoista. Se jäi henkiin, ja Olsonit söivät päivälliseksi jotain muuta. 

Päätön Mike kykeni suoriutumaan normaaleista kanalle kuuluvista toiminnoista ilman päätä. Koska Lloyd Olson ei ollut saanut kanaa tapetuksi, hän päätti pitää sen hengissä. Mike jopa kasvoi kokoa, kun sille syötettiin maidon ja veden sekoitusta pipetillä suoraan kaula-aukkoon. Kerrotaan, että Mike olisi syönyt jopa maissin jyviä. Syödessään se oli kuitenkin tukehtua omaan limaansa, ja Olsonit päättivät jatkaa ruokintaa käyttäen apunaan ruiskua.

Mike ei kuitenkaan pystynyt kiekumaan normaalin kukon lailla, vaan tuottamaan ainoastaan korisevaa ääntä. Päättömyydestään huolimatta se kasvoi 1,1 kilogrammasta lähemmäs 3,6 kilogramman painoiseksi.

Päätön kukko saavutti kuuluisuutta, ja Mikeä alettiin kierrättää ympäri maata erilaisissa näytöksissä muiden eläinkummajaisten kuten kaksipäisen vasikan kanssa. Mike pääsi myös joidenkin sanomalehtien etusivulle. Monet eläinaktivistit esittivät Olsonia kohtaan kritiikkiä.

Miken näkeminen maksoi 25 senttiä, ja kuukaudessa esiintymistulot kohosivat peräti 4 500 dollariin. Miken rinnalla esitettiin myös irrallista kukon päätä, joka ei kuitenkaan ollut Miken oma pää, jonka oli kissa syönyt. Myöhemmin viranomaiset tutkivat Mikeä ja totesivat, ettei se tuntenut kärsimystä.

Maaliskuussa 1947 eräässä motellissa Phoenixissa paluumatkalla esitysmatkalta, Mike tukehtui keskellä yötä. Olsoneilla ei ollut käytössään ruiskua, jolla Miken kurkku oli tavallisesti puhdistettu, eikä mitään ollut tehtävissä. Jostakin syystä herra Olson väitti pitkän aikaa myyneensä Miken ja kertoi tarinoita, että se olisi jatkanut kiertue-elämää vielä vuonna 1949.

Myöhemmin asiaa on tutkittu, ja todettu, että yrittäessän teurastaa Mikeä, terä ei ollut leikannut kaulalaskimoa, ja verisuonen tukoksen seurauksena verenvuoto oli estynyt, eikä Mike ollut vuotanut kuiviin. Vaikka Miken pää oli lähes kokonaan irti, sen toinen korva ja osia aivorungosta oli kiinni vartalossa. Kanalinnun refleksejä ohjailee suurimmilta osin aivorunko, ja tämän johdosta Mike kykeni jatkamaan suhteellisen normaalia kukon elämää.

Lähteet
-------

1. ↑  History *miketheheadlesschicken.org*. Viitattu 9.7.2014.

Aiheesta muualla
----------------

* Miken kotisivu
**Mr. Oizo** (oik. **Quentin Dupieux**, s. 14. huhtikuuta 1974 Pariisi) on ranskalainen elektronisen musiikin artisti ja -tuottaja sekä elokuvaohjaaja ja käsikirjoittaja.

Dupieux tunnetaan parhaiten vuonna 1999 singlenä julkaistusta "Flat Beat" -kappaleesta, josta tuli hitti ympäri Eurooppaa sen soitua Levi’s-yhtiön televisiomainoksissa. Dupieux vastasi myös kyseisten mainosten ohjauksesta. Mainoksien keskeinen hahmo oli päätään nyökyttelevä keltainen nukkehahmo Flat Eric, joka esiintyi myös "Flat Beatin" musiikkivideolla. Mr. Oizon debyyttialbumi *Analog Worms Attack* julkaistiin myöhemmin samana vuonna. Seuraava pitkäsoittoalbumi *Moustache (Half a Scissor)* ilmestyi 2005.

Dupieuxin ensimmäinen pitkä elokuva *Steak* sai ensi-iltansa Ranskassa 20. kesäkuuta 2007. Mr. Oizo tuotti myös soundtrackin elokuvaan yhdessä SebastiAnin ja Sébastien Tellierin kanssa. Mr. Oizon kolmas albumi *Lambs Anger* julkaistiin Ed Banger Recordsilla marraskuussa 2008. Toinen Dupieux’n ohjaama pitkä elokuva *Rubber* sai ensi-iltansa Cannesin elokuvajuhlilla vuoden 2010 toukokuussa. Dupieux teki elokuvan soundtrackin Justice-duosta tunnetun Gaspard Augén kanssa. Mr. Oizon neljäs täyspitkä albumi *Stade 2* julkaistiin 11. marraskuuta 2011.

Vuonna 2012 Dupieuxin elokuva *Wrong* sai ensi-iltansa Sundancen elokuvajuhlilla.

Dupieuxin toistaiseksi tuorein (heinäkuu 2013) ohjaustyö on Realitism Filmsin tuottama *Wrong Cops*.
Hänen seuraavan elokuvansa *Realite* on ajoitettu saavan ensi-iltansa vuoden 2013 aikana.

Diskografia
-----------

### Albumit

* *Analog Worms Attack* (1999)
* *Moustache (Half a Scissor)* (2005)
* *Steak* (2007)
* *Lambs Anger* (2008)
* *Stade 2* (2011)
* *The Church* (2014)
* *All Wet* (2016)

### Singlet / EP:t

* *#1* (1997)
* *M-Seq* (1997)
* *Flat Beat* (1999)
* *Monday Massacre* (1999)
* *Last Night A DJ Killed My Dog* (2000)
* *Stunt* (2004)
* *Nazis* (2006)
* *Transexual* (2007)
* *Positif* (2008)
* *Pourriture* (2009)
* *Stade 3* (EP, 2012)
* *unreleased unfinished unpleasant* (EP, 2012)
* *Amicalement* (2013)

Filmografia
-----------

* *Nonfilm* (2002)
* *Steak* (2007)
* *Rubber* (2010)
* *Wrong* (2012)
* *Wrong Cops: Chapter 1* (lyhytelokuva, 2012)
* *Wrong Cops* (2012)
* *Realite* (2014)
* *Au poste!* (2018)
* *Deerstalker* (2019)

Lähteet
-------

1. ↑  Watch: Quentin Dupieux's Wacky Sundance Film 'Wrong' Teaser Trailer *FirstShowing.net*. Viitattu 28.4.2017. (englanniksi)
2. ↑  Wrong Cops *wrongcops.com*. Viitattu 28.4.2017. (englanniksi)
3. ↑

Aiheesta muualla
----------------

* Virallinen sivusto (Arkistoitu – Internet Archive)
* Mr. Oizo Myspacessa (englanniksi)
* Mr. Oizo Discogs.comissa (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
	+ 2
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Yhdysvallat
* Tšekki
	+ 2
* Alankomaat
* Puola

 |
|  |
| Taiteenala | 
* MusicBrainz
	+ 2

 |
|  |
| Henkilöt | 
* Elonet

 |
|  |
| Muut | 
* IdRef

 |

 |
**Mikaël Kingsbury** (s. 24. heinäkuuta 1992) on kanadalainen freestylehiihtäjä.

Kingsbury voitti kumparelaskun kultamitalin Pyeongchangin olympialaisissa 2018 ja sai hopeaa Sotšin olympialaisissa 2014. Hän voitti kumparelaskun maailmanmestaruuden Voss-Myrkdalenissa 2013, missä sai lisäksi parikumpareissa hopeaa. Kreischbergissä 2015 hän voitti parikumpareiden maailmanmestaruuden ja sai kumparelaskussa hopeaa. Deer Valleyn MM-kilpailuissa 2011 hän saavutti parikumpareissa hopeaa ja kumparelaskussa pronssia. Vuoden 2017 MM-kisoissa hän saavutti pronssia kumparelaskusta. Vuoden 2019 MM-kisoissa hän voitti kultaa kumparelaskussa ja parikumparelaskussa.

Kingsbury voitti sekä maailmancupin kokonaiskilpailun että kumparelaskun cupin kausilla 2011–2012, 2012–2013, 2013–2014, 2014–2015, 2015–2016, 2016–2017 ja 2017–2018. Hän sijoittui kaudella 2010–2011 kolmanneksi kumparelaskun cupissa ja neljänneksi kokonaiscupissa.

Lähteet
-------

1. ↑  Mikael Kingsbury Freestyle Ski. Viitattu 21.2.2014.
2. 1 2 3  Mikaël Kingsbury Kansainvälinen hiihtoliitto (FIS).  (englanniksi)
3. ↑  Alex Bilodeau wins gold for Canada, Mikael Kingsbury silver in men’s moguls at Sochi Olympics The Star. Viitattu 21.2.2014.

Aiheesta muualla
----------------

* Kuvia tai muita tiedostoja aiheesta **Mikaël Kingsbury** Wikimedia Commonsissa
**Perim** (arab. Barīm‎ tai *Mayyūn*) on saari Jemenin edustalla Bab el Mandebin salmessa.

Maantiede
---------

Perim satelliittikuvassa. Yllä al-Shaykh Sa'idin niemimaa.
Perim sijaitsee Jemenin luonaisrannikolla Bab el Mandebin salmessa. Saari on tuliperäinen ja sen pinta-ala on noin 14 km². Sen korkein kohta on 65 metriä merenpinnasta. Saaren pohjoisosassa on kiitotie ja lounaisrannikolla satama.

Historia
--------

Perimin satama vuoden 1910 paikkeilla.
Nykyinen Perim tunnettiin antiikin aikoina nimellä *Diodaros*. Länsimaissa käytetty nimi Perim on johdettu arabian kielen sanasta *barīm* eli köysi. Termi saattaa olla viittaus tarinaan Bab el Mandebin salmen sulkeneesta ketjusta. Ristiretkien aikana saarella vieraili mahdollisesti Raynald of Châtillonin johtama ranskalainen laivasto, joka kärsi sittemmin tappion Saladinille. Vuonna 1513 paikalla vieraili puolestaan Afonso de Albuquerquen johtamat portugalilaiset. Albuquerque kutsui paikkaa nimellä *Meyo* nimen Mayyun mukaan. Hän harkitsi linnoituksen perustamista saarelle, mutta hankkeesta luovuttiin liian hankalana. Saarella ei ollut esimerkiksi makean veden lähteitä.

Saarta miehittivät lyhyitä aikoja sittemmin myös muut valtiot. Ranskalaiset pitivät sitä hallussan vuonna 1738 ja britit vuonna 1799. Britit joutuivat lähtemään samasta syystä, kuin portugalilaiset aiemmin. Vuonna 1857 he kuitenkin palasivat ja paikalle perustettiin Brown Bay-niminen hiilenottoasema laivoille. Paikka toimi aina vuoteen 1936 saakka. Osmanit tekivät epäonnistuneen valtausyrityksen ensimmäisen maailmansodan aikana vuonna 1915. Brittivalta päättyi viimein vuoteen 1967 ja saaresta tuli osa Etelä-Jemeniä. Maan kommunistit sallivat Neuvostoliiton käyttää saarta tukikohtana.

Jemenin sisällissodan sytyttyä saaren valtasivat huthit. Vuonna 2015 sen valtasivat hutheilta heitä vastustavien Persianlahden maiden joukot. Saarelle on myöhemmin rakennettu ilmavoimien tukikohtaa kiitoratoineen. Hankkeesta on syytetty Yhdistyneitä arabiemiraatteja, joka ei kuitenkaan ole myöntänyt olevansa hankkeen takana.

Väestö
------

Perimin saarella on muutamia satoja asukkaita. Uskonnoltaan he ovat pääasiassa sunnalaisia muslimeja.

Lähteet
-------

1. ↑  Perim - Eksonyymit Kotimaisten kielten keskus. Viitattu 17.2.2020.
2. 1 2  Perim Island Encyclopaedia Britannica. Viitattu 17.2.2020. (englanniksi)
3. 1 2 3 4  C.E. Bosworth, E. van Donzel ja Ch. Pellat: *Encyclopaedia of Islam, Volume VI (Mahk-Mid)*, s. 933. BRILL, 1991. ISBN 9789004081123. (englanniksi)
4. 1 2  Jon Gambrell: Mysterious air base being built on volcanic island off Yemen *AP News*. The Associated Press. Viitattu 11.2.2022. (englanniksi)
5. ↑  Mohammed Mukhashaf: Gulf Arabs wrest strategic Yemen island from Iran-allied group Reuters. Viitattu 17.2.2020. (englanniksi)
6. ↑  Michael Izady: Yemen Ethnic and Religious Composition (detailed) *Gulf 2000 Project*. Columbia University. Viitattu 17.2.2020. (englanniksi)
*Tämä artikkeli käsittelee yhtyettä. Harma oli myös antiikin aikainen linnoitus Kreikassa.*
**Harma** on kurikkalainen vuonna 2006 perustettu rockyhtye. Yhtyeessä soittavat J-P Pitkämö (kitara ja laulu), Henkka Mäki (basso), Ari Perkiö (kosketinsoittimet) ja Joni Mäntykoski (rummut). Yhtyeen nimi viittaa elottomiin väreihin ja yhtyeen soittamaan musiikkin, jota luonnehditaan mollivoittoikseksi.

Harman ensimmäinen demo on keväällä 2006 tehty *Maailma häpeää meitä*. Demolla oli kappaleet "Maailma häpeää meitä", "Hetki" ja "Katse maahan vajoaa". Varsinaiset leipätyöt häiritsivät musiikin tekemistä niin paljon, että yhtye vetäytyi talviteloille loppukesästä 2006 ja demo jäi jakamatta.

Uusi tuleminen
--------------

Henkka, J-P ja Ari harjoittelivat Pitkämönkylän treenikämpällä vanhoja Harma-kappaleita akustisesti vuoden 2008 alussa ja esiintyivätkin *unplugged* ravintola Catchyssä Kurikassa. Akustinen soittaminen oli kuitenkin heidän mielestään "vain jotenkin niin munatonta". Akustinen soittaminen kuitenkin oli yhteissoiton kannalta hyväksi. Yhtyeen rumpaliksi tuli Joni Mäntykoski. Yhteistyö luonnistui ja Harma mallia 2008 oli valmis soittamaan. Harjoittelun ja keikkojen lomassa tehtiin myös uusia kappaleita ja niistä kaksi ilmestyi keväällä 2009 KurikanKEMU ry:n kokoelmalevyllä.

Seuraavana vuonna (2009) yhtye esiintyi monenlaisissa tapahtumissa, pubeissa, ravintoloissa. Uutena aluevaltauksena olivat häät, joiden ohjelmistossa oli myös iskelmiä.

Vuonna 2010 Harma äänitti kaksi kappaletta: "Sinun sielusi", josta tehtiin myös parisuhteen päättymisestä kertova musiikkivideo ja "Pirunpelto". Video julkaistiin YouTubessa. Suunnitelmissa oli omakustanteen julkaiseminen, joten sen kappaleiden hiominen vei aikaa loppuvuodesta. Äänitykset tehtiin 2011 alkuvuonna. Levyn masterointi ja miksaus vei loppuvuoden. 

### Albumin julkaisu

Vuoden 2012 alku kului levyn julkaisun valmistelussa. Harman esikoisalbumi *Kaihokaupunki* julkaistiin 18. huhtikuuta 2012, julkaisija oli Inverse Records. Albumi sijoittui Suomen virallisella listalla sijalle 25. Levyllä on 10 kappaletta yhtyeen omaa musiikkia: suomalaista melankoliaa ja suuria tunteita.

Keväällä 2013 yhtye ilmoitti jäävänsä tauolle.

Lähteet
-------

1. ↑  Suomen virallinen lista, Musiikkituottajat

Aiheesta muualla
----------------

* Harman www-sivut (Arkistoitu – Internet Archive)
* Harma Facebookissa
* Harma YouTubessa
* Harma Spotifyssä